Salmoneo rompe as súas cadeas e colle unha espada e un trebello co que produce raios. Á esquerda, Iris, e á dereita, a súa esposa, asombrada (crátera de figuras vermellas, primeira metade do s. V a.C. Instituto da Arte de Chicago)
Na mitoloxía grega, **Salmoneo** foi fillo de Eolo e Enáreta. Aínda que era orixinario de Tesalia, emigrou e converteuse no rei da Élide, onde fundou a cidade de Salmone (ou Salmonia).

Era irmán de Atamante e de Sísifo. Casou con Alcídice e foi o pai de Tiro, pero Alcídice morreu e casou en segundas nupcias con Sidero, que foi moi cruel coa súa filla. 

Sísifo pretendeu matar ó seu irmán Salmoneo e o oráculo díxolle que debía ter fillos con Tiro  e que eles o vingarían. Así o fixo, pero Tiro, cando soubo a razón, prefiriu matar ós seus propios fillos, aínda meniños. Sísifo sería castigado a intentar subir ata a cima dun monte unha rocha que caía unha e outra vez cando estaba a piques de alcanzar o cume .

O orgullo de Salmoneo levouno a querer igualarse ó mismísimo Zeus. Para demostrar ós seus conveciños que era o señor do trono construíu unha estrada con pavimento de bronce sobre a que conducía a súa cuadriga con rodas de cobre ou ferro, coa que arrastraba cadeas ou caldeiros de bronce, todo o cal provocaba un grande estrondo co que pretendía imitar o ruído dos tronos de Zeus. Simultanemanente lanzaba fachos acesos pretendendo imitar os raios .

Créndose un deus, obrigou ó seu pobo a adoralo a el en lugar de a Zeus e ofrecerlle a el os sacrificios. Zeus castigou a súa soberbia (*Hybris* ) e impiedade lanzando un raio contra el , que o destruíu, á vez que á cidade de Salmone e tódolos seus habitantes.

> 
> 
> "*Ó ter a insolencia de pretender igualarse a Zeus, foi castigado pola súa impiedade, pois aseguraba que el era Zeus e, despoxándolle dos seus sacrificios, ordenaba que se ofrecesen no seu propio honor, e arrastrando desde un carro odres secos e caldeiros de bronce, dicía que tronaba, e lanzando ó ceo fachos acesos, dicía que lostregaba. Zeus fulminouno co raio e fixo desaparecer a cidade por el fundada e a tódolos seus habitantes*".
> (Pseudo-Apolodoro: *Biblioteca mitológica* I, 9, 7)
> 

> 
> 
> "*A Salmóneo vi tamén pagando cruel castigo por imitar os lumes de Xúpiter e os sons do Olimpo. Levado por catro cabalos e axitando un facho, polos pobos dos gregos e a cidade no centro da Élide marchaba triunfante e pedía para si honor de deuses. Pobre louco que as nubes e o raio inimitable simulaba con bronces e co trote dos cascos dos cabalos. Pero o pai todopoderoso blandiu o seu dardo entre o denso neboeiro, non fachos nin lumes fumegantes das teas, e afundiuno de cabeza no profundo abismo*".
> (Virxilio: *Eneida* VI, 585-594)
>

Notas
-----

1. ↑  É dicir, coa súa sobriña.
2. ↑  O castigo debeuse máis ben a que Sísifo contara ó deus río Asopo que fora Zeus quen raptara a Exina, filla de Asopo.
3. ↑  Estes fachos caían sobre os súbditos e as súas casas, o que explicaba que estes o odiaran.
4. ↑  Na antiga Grecia chamaban *Hybris* ó orgullo, vaidade esaxerada ou prepotencia, que moitas veces implicaba un merecido castigo.
5. ↑  Hixino concreta máis e di que o raio alcanzouno cando ía sobre a cuadriga (Hixino: *Fábulas* 250, 3).

Véxase tamén
------------

### Bibliografía

* Graves, Robert (2019). *Los mitos griegos*. Gredos. ISBN 9788424999940.  *(en castelán)*
* Grimal, Pierre (1981). *Diccionario de mitología griega y romana*. Paidós. ISBN 9788449324574.  *(en castelán)*
* Hixino (2009). *Fábulas mitológicas*. Alianza Editorial. ISBN 9788420650722.  *(en castelán)*
* Pseudo-Apolodoro (2016). *Biblioteca mitológica*. Alianza Editorial. ISBN 9788491044277.  *(en castelán)*
* Virxilio (1986). *Eneida*. Alianza Editorial. ISBN 8420601942.  *(en castelán)*

|  |  |
| --- | --- |
| Control de autoridades | 
* Wd: Q1131643
* Treccani: salmoneo

 |